Jørn Dohrmann (DF), 2011-02-10:
Tak for det.
Jeg tror, at alle, der har overværet den her debat, ligesom har konstateret, at nogle lever i håbet, mens andre handler, og så sker der ting.
Jeg tror, at det var i Japan, man havde den samme regering i 50 år, og hvis det også kunne ske i Danmark, så er der ca. 40 år tilbage endnu, så der er måske brug for håbet for hr. Flemming Møller Mortensen.
Derfor handler vi også, og jeg synes, det er rigtig godt, at regeringen her har lagt nogle ting frem, som viser, at man gerne vil have mere vækst, at man gerne vil have velfærd, og at man også gerne vil have noget fornyelse.
Så set i det perspektiv sker der noget, netop når man lægger de her ting frem.
Vi giver yderområderne et løft.
Vi kan så altid diskutere, om det er rigtigt at lægge snittet ved de 29 kommuner.
Vi mener ikke i Dansk Folkeparti, at man lige har ramt rigtigt, og derfor skal vi nok også ind at se på, om der er nogle andre steder, hvor man skal justere lidt på nogle af de ting, som man har lagt op til her.
Det, der er vigtigt for os, er i hvert fald, at man har lettere ved at få en tilladelse til at udvide sin mindre erhvervsvirksomhed.
Det synes vi er positivt.
Vi synes, det er positivt, at man kan bruge nogle overflødiggjorte landbrugsbygninger til noget erhverv.
Det gør også, at den lille erhvervsdrivende, som har et ønske om at starte op, kan starte sin lille virksomhed.
Det, der også er vigtigt at sige, er, at det er en skævvridning, der har været i den gamle lovgivning, når det kun var fem byer, som kunne have de helt store butikker, som man også har i Danmark.
Det mener vi er en skævvridning i forhold til det, der står i loven, så hvad angår det med de 40.000 indbyggere i byerne og dem, som har et aflastningsområde, er det godt, at man tager det skridt og ligesom sidestiller dem her.
Men vi vil i hvert fald give udtryk for, at også det her eksisterende aflastningsområde selvfølgelig kan udvides, i det omfang der er behov for det nogle steder.
Så det, man også skal tænke på i lovgivningen, som vi i Dansk Folkeparti ser det, er jo, at man kan gå ind og se på, om der er nogle særlige områder, som har behov for at få f.eks. nogle dagligvarebutikker, og om der f.eks. er noget grænsehandel, som der skal tages højde for, og som kunne være et område at se på, for vi vil jo hellere end gerne holde handelen i Danmark.
Så skal vi selvfølgelig også gøre det og se på, hvordan det kan blive planlagt på en god og ordentlig måde.
Men som sagt er Dansk Folkeparti meget optaget af, at det her er med til at skabe vækst ude i kommunerne.
Vi er også meget optaget af, at man får og har en god planlægning af, hvordan butikkerne udvikler sig over tid, og at infrastrukturen er på plads, altså sådan at man ikke får en masse nye butikker, hvortil trafikken så ikke kan afvikles.
Så har vi selvfølgelig nogle ting, som vi gerne vil have – hvad skal man kalde det? – udjævnet lidt.
Det er jo det med, at der er nogle, der får nogle særlige forhold.
Altså, man siger ligesom, at det er 29 kommuner, som er noget særligt.
Vi synes jo i hvert fald i Dansk Folkeparti, at væksten gerne skulle komme over hele Danmark til dem, der har behov for den, og dem, der har lyst til at have den, skal selvfølgelig også kunne få den inden for de spilleregler, der er.
Så vi synes, det er positivt, at vi på den her måde også ser regeringen fremsætte et forslag, som forhåbentlig skaber vækst og forhåbentlig også skaber en ny tro på, at den krise, som har været, snart er forbi.
For vi har jo folk, som gerne vil investere i fremtiden, og dem skal vi selvfølgelig prøve at belønne på en god og en saglig måde.
Så er der nogle udfordringer, som vi selvfølgelig også skal have tacklet undervejs.
Men i det hele taget er lovforslaget positivt, og vi glæder os til udvalgsbehandlingen.
Vi håber, at det kan træde i kraft ret hurtigt.
Som vi ser det, er det noget, der er behov for rundtomkring.